懷平雲閣兼簡明惠大師仙公
作者：郭祥正
朝代：宋

paragraphs: 跨空起高閣，北望敬亭山。
白雲無根蔕，舒卷隨風還。
或墮溪水上，却縈松石間。
就之既明滅，了然不可攀。
謝公賽雨詩，千秋瀉潺潺。
李白弄月處，寒光湛清灣。
神交自冥合，彷彿眉睫間。
使我戀此境，每來終日閒。
如何一揮手，失勢落塵寰。
功業復未就，但驚鬚鬢斑。
滄浪不可濯，執熱長汗顔。
緬懷大道師，焚香坐玄關。
悲心度羣苦，振錫鳴金鐶。
行當稟慈誨，惠照開昏頑。